30 plaasaanvalle in Februarie; DA sê oor bekampingsplanneDemokratiese Alliansie Suid-Afrika benodig dringend ŉ landelike veiligheidspolisiëringstrategie en die hervestiging van landelike veiligheidseenhede om die toenemende plaasaanvalle te bekamp. Só het Ina Cilliers, parlementslid van die Demokratiese Alliansie (DA), Saterdag tydens ŉ mediakonferensie gesê. “Die DA is geskok oor die nuus van nóg ŉ plaasaanval wat die gemeenskap van Westonaria geruk het.” Sy het verwys na ŉ vrou wat Vrydagmiddag aangeval en erg mishandel is tydens ŉ plaasaanval in Westonaria op Kalbasfonteinweg naby Fochville in Gauteng. Die vrou is met ŉ boor gemartel en het onderskeidelik wonde aan haar kop, polse en voete opgedoen. Cilliers het gesê dit is skrikwekkend dat daar niks minder nie as 30 plaasaanvalle in Februarie aangemeld is. Sy het gesê die Menseregtekommissie het al in 2014 ŉ veiligheidspolisiëringstrategie in ŉ verslag aan die regering voorgelê. “Die Menseregtekommissie het in sy verslag onder meer voorgestel dat die regering drasties betrokke raak by veiligheidstelsels in landelike gemeenskappe. Die verslag het ŉ omvattende wyse met meer sigbare polisiëring en gespesialiseerde gemeenskapspolisiëringsforums voorgestel.” Cilliers het ook gesê die DA sal die daad by die woord voeg en die komende week nog ŉ noodvergadering met die boerderygemeenskap, die polisie en belanghebbendes reël om die saak te bespreek en te besluit hoe die pad vorentoe lyk. “Die DA sal nie rus alvorens die boere in Suid-Afrika beter beskerming kry nie,” het sy bygevoeg. Die party sal na verwagting Maandag meer inligting oor die noodvergadering bekendmaak.